**МЕТОДИКА**

**за**

**изменение и допълнение на МЕТОДИКА**

**за определяне на размера на сумите, заплащани от НЗОК на изпълнители на медицинска помощ, на дентална помощ и на медико-диагностични дейности за работа при неблагоприятни условия по повод на обявена епидемична обстановка**

**1. В частта „ОБЩИ УСЛОВИЯ“ се създават нови т. 3а и т. 3б със следното съдържание:**

**т.3а**. Извън случаите по т. 3 изпълнителите на първична извънболнична медицинска помощ имат право на заплащане за работа при неблагоприятни условия по повод на обявена епидемична обстановка по реда на т. 6а от настоящата Методика.

**т. 3б.** Изпълнителите на специализирана извънболнична медицинска помощ имат право на заплащане за работа при неблагоприятни условия и по реда на т. 8а от настоящата Методика.

**2. в частта „СПЕЦИАЛНИ УСЛОВИЯ ПО ВИДОВЕ МЕДИЦИНСКА ПОМОЩ“ се правят следните допълнения:**

**2.1. За ПЪРВИЧНА ИЗВЪНБОЛНИЧНА МЕДИЦИНСКА ПОМОЩ се създават нови т. 6а и т. 6б със следното съдържание**

**т. 6а.** За работа при неблагоприятни условия по повод на обявена епидемична обстановка на изпълнител на първична медицинска помощ се изплаща месечна сума в размер на 1000 лв. за всеки лекар, за който здравноосигурените лица са упражнили правото си на избор по реда на Наредбата за осъществяване правото на достъп до медицинска помощ (Приета с ПМС № 119 от 22.05.2006 г. Обн. ДВ. бр.45 от 2 юни 2006г.) в съответното лечебно заведение, както и за наетите лекари в лечебното заведение, ако информацията за тях е представена при сключването на договор с НЗОК за 2020 година. . Данните за наблюдението на пациентите се отразяват в електронната система КОВИД-19.

**т. 6б.** Изпълнителите на първична извънболнична медицинска помощ имат право на заплащане по т. 6а за периода от 01.11.2020 г. до 31.12.2020 г.

**2.2. За БОЛНИЧНА МЕДИЦИНСКА ПОМОЩ не се предлагат допълнения и изменения.**

**2.3. за СПЕЦИАЛИЗИРАНА ИЗВЪНБОЛНИЧНА МЕДИЦИНСКА ПОМОЩ (СИМП) И МЕДИКО-ДИАГНОСТИЧНИ ДЕЙНОСТИ (МДД) се създават нови т. 8а и т. 8б със следното съдържание:**

**8а**. На изпълнител на специализирана извънболнична медицинска помощ – **медицински център** разполагащ с образна диагностика и лаборатория или диагностично-консултативен център се заплаща ежемесечно за работа при неблагоприятни условия при наличие на следните условия:

а) лечебното заведение е сформирало екип или екипи за преглед и изследване на пациенти със съмнение за КОВИД-19**;**

б) лечебното заведение осигурява обслужване на пациенти със съмнение за КОВИД-19 в рамките на предварително обявено работно време, което не може да бъде по-малко от 8 часа дневно;

в) в екипът за обслужване на пациенти задължително участва лекар и специалист по здравни грижи;

г) екипът в лечебното заведение обслужва пациенти, както насочени от ОПЛ, така и самонасочили се пациенти;

д) прегледът и резултатите от извършените изследвания се отразяват в амбулаторен лист и се включват в ежемесечния електронен отчет на съответния лекар, осъществил дейността;

е) лечебното заведение е предоставило в РЗОК списък на екипите и работен график – предварителен и окончателен, след приключване на отчетния месец;

ж) данните от извършения преглед и резултатите от изследванията се предоставят на ОПЛ на съответния пациент.

**8б.** Сумата за неблагоприятни условия на работа, заплащана на изпълнител на специализирана извънболнична медицинска помощ по реда на т. 8а е в размер на 30 000 лв. месечно за периода 01.11.2020 – 31.12.2020 г., след подписване на Анекс към договора със съответното лечебно заведение.

**8в.** В сумата по т. 8б не влиза закупуване на антигенни тестове.